Etterskjelv av Arne Dahl (Innbundet) | Krimklubben
Etterskjelv (Innbundet)
ISBN/EAN: 9788204143679
Bokserien om det sammensveisede spesialteamet A-gruppen har gått sin seiersgang gjennom Europa. Suksessen skyldes drivende plott og spennende karakterer man vil bli bedre kjent med.
Kjerstin Holm og hennes mannskap har fått en av sine hittil mest kompliserte saker på bordet. Sammen med alt som kan krype og gå av politistyrker i Stockholmsområdet, må de etterforske en sak som ikke ligner noen annen de tidligere har vært borte i. En T-banevogn er sprengt i luften, og hos publikum og i media vokser hysteriet og frykten: Dette er det første terroranslaget på svensk jord. Fra nå av kan alt skje …
Interne stridigheter, og bekymringer må settes til side idet laget må stå sterkere sammen enn noensinne.
Og når de nøster i trådene, merker A-gruppen illevarslende vibrasjoner på helt andre steder enn de hadde ventet seg …
Hvordan forandres man i konstant kontakt med forbrytere? Hvor mye blir igjen av følelsene for det vanlige, hederlige livet, det man er satt til å bevokte, når man stadig konfronteres med dem som vil knuse det? I Etterskjelv utfordrer Arne Dahl sine karakterers psyke idet de settes på harde prøver gjennom etterforskningen. Hvor forherdet kan man bli, og hva påvirker ens lojalitet? Det er ikke alltid svaret på slike spørsmål tåler dagens lys …
Man lærer alltid noe nytt når man leser en roman av Arne Dahl. I tillegg til å ta seg tid til å pløye seg ned i karakterene og skape unike personligheter, evner han å formidle store kunnskaper som elegant blandes inn i spenningsplottet. Resultatet er troverdig, drivende og høyst underholdende. Dersom du ikke har lest noe av Arne Dahl tidligere, er Etterskjelv en utmerket introduksjon. Gled deg til mange og interessante nye bekjentskaper, gjennom stjernelaget A-gruppen!